
CHAOS

A CHAOS című alkotás négy, építészetben használt ytong faltéglából álló faragvány. Az ytong tégla anyaga többnyire természetes anyagok elegye, mint a homok, mész, cement és víz. Az előállítása során az elegybe alumínium pasztát adagolnak, hogy a mésszel beinduló kémiai reakció létrehozza az ytong légbuborékos szerkezetét, aminek a porózus minőségét és a hőszigetelő tulajdonságát köszönheti. A koncepció megszületését az anyagbeszerzés és a pontos alaprajzok elkészítése követte. Az anyagbeszerzés során kizárólag 60x20x8 centiméteresytong téglákat sikerült beszerezni, ami megmagyarázza az alkotás négy részes tagoltságát. Az téglákba vájt labirintus alaprajza megszerkesztett rácshálóra készült el, ami a labirintus szerkezetének alapos kigondolása után kivágásra és a téglák felületére való átrajzolásra került. A labirintus rendszerének kidolgozásánál fő szempont volt a betűk vonalának szoros követése, mind a belső és külső falak szerkezetében, hogy legyen az alkotásnak egyfajta dinamikája. A faragási munkálatok egyszerű favésőkkel és ráspolyokkal folytak hónapokon keresztül az agyagszerkezet gyengeségéből adódó fokozott odafigyelés és a labirintus részletessége miatt. Az 5 és 3,5 centiméter magas falak közti faragott járatok egészen 4-5 cm mélyen futnak a téglákban. A falak magasságának változásának oka az alkotás vizuális megjelenésében keresendő: a labirintus magas záró falait megfigyelve fellelhető a káosz szó angol megfelelője, ahogy felsejlik a labirintus tudatosan megalkotott rendszere körül. Az útvesztő egy teszt, egy probléma, ami annak megoldására készteti az embert. A kihívás lényege a helyes, járható út felfedezése A pont és B pont között, ám a járható út mélyen el van rejtve a mesterien megalkotott zsákutcák komplex rendszerében. Számtalan lehetőség, számtalan sarkok és kanyarok kígyózó sorában elrejtve, hogy a kihívott fél elveszítse a türelmét és feladja a küzdelmet. Az alkotás lényegében a rendszerekben lappangó káosz állandó jelenlétére és kitörésének lehetőségére reflektál. Minden kidolgozott, stabilnak tűnő rendszerben szüntelen jelen van a veszélye egy hiba miatt elszabaduló fejetlen káosznak.



